b'\n_START_ARTICLE_\nNevelin piiri\n_START_PARAGRAPH_\nNevelin piiri (ven. \xd0\x9d\xd0\xb5\xcc\x81\xd0\xb2\xd0\xb5\xd0\xbb\xd1\x8c\xd1\x81\xd0\xba\xd0\xb8\xd0\xb9 \xd1\x80\xd0\xb0\xd0\xb9\xd0\xbe\xcc\x81\xd0\xbd, Nevelski raion) on paikallinen itsehallintoalue Pihkovan alueella Ven\xc3\xa4j\xc3\xa4ll\xc3\xa4. Alueen etel\xc3\xa4osassa Valko-Ven\xc3\xa4j\xc3\xa4n rajalla sijaitsevan piirin pinta-ala on 2\xc2\xa0640 neli\xc3\xb6kilometri\xc3\xa4. Asukkaita on 27\xc2\xa0200 henke\xc3\xa4 (vuonna 2009)._NEWLINE_Vuonna 1963 perustetun piirin hallinnollinen keskus on Nevelin kaupunki. Sen lis\xc3\xa4ksi siihen kuuluu 10 maalaiskuntaa._NEWLINE_Piirin kautta kulkevat Pietarin ja Kiovan sek\xc3\xa4 Velikije Lukin ja Polotskin v\xc3\xa4liset rautatiet sek\xc3\xa4 Pietarin, Pihkovan ja Valko-Ven\xc3\xa4j\xc3\xa4n rajan v\xc3\xa4linen M20-valtatie._NEWLINE_Teollisuus tuottaa l\xc3\xa4hinn\xc3\xa4 elintarvikkeita sek\xc3\xa4 vaatteita ja jalkineita. T\xc3\xa4rke\xc3\xa4 merkitys on my\xc3\xb6s puunhankinnalla ja -jalostuksella. Maatalous on keskittynyt maidon ja lihan tuotantoon sek\xc3\xa4 pellavan ja rehun viljelyyn._NEWLINE_N\xc3\xa4ht\xc3\xa4vyyksi\xc3\xa4 ovat 1700-luvun puoliv\xc3\xa4liss\xc3\xa4 rakennettu puinen Pyh\xc3\xa4n hengen kirkko Plissyn kyl\xc3\xa4ss\xc3\xa4, Ivanovon kartanoalue ja siihen liittyv\xc3\xa4 Johannes Kastajan kirkko (1805) sek\xc3\xa4 Nevelin kotiseutumuseo.'